郑刚中
寓灵峰寺感怀
遥风入林篠，淅沥生夜愁。
明月过窗牖，照此虚室幽。
念从出怀绷，志在承箕裘。
唯知业书卷，何尝识戈矛。
去年妖寇兴，尽破东南州。
烟来走官吏，火过成墟丘。
豺虎恣捕噬，鼯鼪啸朋俦。
砧俎血忠义，罝纲罗善柔。
皇皇势窘急，有罅即愿投。
挈妻负幼子，敢谓生可偷。
潜遁得幽僻，如鱼安脱钩。
妥尾定惊胆，馀魂渐能收。
今者王师来，元凶已拘囚。
巢窟有馀类，尚此稽讨搜。
参商隔弟妹，阻塞无书邮。
家在北山口，烟林里沧洲。
更此乱离后，当无一椽留。
可但一堂庐，最苦悲松楸。
使我思归梦，枕边清泪流。
嗟嗟庙堂客，为国须早谋。
积薪从下燃，谁云无后忧。
愿令弄兵者，依旧操锄耰。
勿俾太平世，虮虱生鞮鍪。